Ured za komunikacije

Sarajevo, 3.5.2024.

Broj: 110-29-1-45-52/24

**N/p: Siniša Vukelić, glavni i odgovorni urednik portala Capital.ba**

**Marina Čigoja, zamjenik glavnog urednika portala Capital.ba**

**T. Zorić, novinar**

**Predmet: Reagovanje na tekst**

Poštovani,

Obraćamo vam se kako bismo reagovali na tekst koji je portal Capital.ba objavio 30.4.2024. godine pod naslovom „Centralna banka BiH za duplo veći iznos od inicijalnog nabavila sistem za backup“ u kojem informacije koje se odnose na postupak javne nabavke sistema za backup ne odgovaraju realnim činjenicama. Budući da novinar vašeg portala nije kontaktirao Centralnu banku Bosne i Hercegovine prije pisanja teksta, dostavljamo vam pojašnjenje u vezi navedene nabavke i pozivamo da isto objavite, na istom mjestu i u cijelosti, radi objektivnog informisanja vaših čitalaca.

Postupak javne nabavke robe – sistemi za backup, otvorenim postupkom, pokrenut je Odlukom o pokretanju postupka nabavke na iznos procijenjene vrijednosti od 64.000,00 KM, a koja se odnosila samo na backup sisteme u Sarajevu. Nakon toga, odlučeno je da se istovremeno realizuje nabavka i zamjena sva tri backup sistema, dakle za tri lokacije u isto vrijeme, u Sarajevu, Banjaluci i Mostaru. Nakon ispitivanja tržišta, te činjenice da se pokreće nabavka sistema za tri lokacije, umjesto za jednu, iznos nabavke povećan je na 148.000,00 KM, što je definisano posebnom Odlukom o usvajanju izmjene i dopune Plana nabavki CBBiH za 2023. godinu s navedenim iznosom procijenjene vrijednosti od 148.000,00 KM.

Na Portalu javnih nabavki 29.12.2023. godine objavljeni su tender i tenderska dokumentacija, a koju je preuzelo 17 ponuđača. Centralna banka Bosne i Hercegovine odbacuje izjavu urednika portala Pratimo tendere Slobodana Golubovića koja je objavljena u vašem tekstu, a koja glasi: „Postoji veliki rizik da je tenderskom dokumentacijom, odnosno, preciznije, tehničkom specifikacijom pogodovano određenom ponuđaču ili proizvođaču, jer ovako opisani detalji u praksi najčešće na kraju dovode do jedne prihvatljive ponude“. Tehnička specifikacija je napisana radi tehničke kompatibilnosti Sistema koja je ključna, s obzirom na to da se vrši zamjena već postojećih sistema za backup, što predstavlja tehnički zahtjevan i složen proces sa velikim brojem izazova i rizika.

U roku određenom za prijem ponuda pristigla je jedna ponuda, ponuđača Verso d.o.o. Sarajevo.

Ured za komunikacije

Kontakt:

Enes Kurtović

Rukovodilac Ureda za komunikacije

enes.kurtovic@cbbh.ba

033/278-117